Diari Oficial de la Generalitat Valenciana


Sumari del DOGV 6016, del 19-05-2009 (2009/5337)

RESOLUCIÓ de 6 de maig de 2009, de la Direcció General de Personal de la Conselleria d'Educació, sobre delegació de competències.
---------------------------------------------------------------------------------------------------------------------------------

### Dades del document

Número de DOGV
:   6016

Data del DOGV
:   19-05-2009

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2009/5337


Data del document
:   06-05-2009

Organisme emissor
:   Conselleria d'Educació

Tipus de document
:   Resolució

Descriptors 

:   * Conselleria Educació
    * competència administrativa
    * administració del personal
    * personal docent
    * delegació de poders

RESOLUCIÓ de 6 de maig de 2009, de la Direcció General de Personal de la Conselleria d'Educació, sobre delegació de competències. [2009/5337]  
La Llei 7/2007, de 12 d'abril, de l'Estatut Bàsic de l'Empleat Públic, reconeix el dret al personal funcionari interí de percebre triennis, i establix en l'article 25.2 que es reconeixeran els triennis corresponents als servicis prestats amb anterioritat a l'entrada en vigor del present estatut, que tindran efectes retributius únicament a partir de l'entrada en vigor d'este.  
La disposició addicional tercera de la Llei Orgànica 2/2006, de 3 de maig, d'Educació, prescriu que el professorat de religió percebrà les retribucions que corresponga en el respectiu nivell educatiu al professorat interí, per la qual cosa, quan el professorat interí perceba triennis, també haurà de percebre'n el professorat de religió.  
Mentres el reconeixement de servicis previs a favor dels funcionaris públics que presten servicis en centres docents, i per tant del personal funcionari interí, correspon a les direccions territorials en l'àmbit del seu respectiu territori, d'acord amb la disposició addicional primera del Decret 118/2007, de 27 de juliol, del Consell, pel qual s'aprova el Reglament Orgànic i Funcional de la Conselleria d'Educació, i la remissió que la dita disposició efectua al Reial Decret 2293/1983, d'1 de desembre, del Ministeri d'Educació i Ciència, esta remissió no inclou els professors de religió, ja que el seu règim jurídic respecte a l'administració és de naturalesa laboral.  
D'acord amb el que s'ha exposat, la competència per al reconeixement de servicis previs, a l'efecte de triennis, al mencionat personal laboral correspon a la Direcció General de Personal de la Conselleria d'Educació, segons el que disposa l'article 11 del Decret 118/2007, de 27 de juliol, del Consell, pel qual s'aprova el Reglament Orgànic i Funcional de la Conselleria d'Educació.   
Amb vista a aconseguir una major eficiència en l'assignació de recursos tant materials com personals, així com aconseguir una eficaç gestió i agilitat en la tramitació dels expedients de reconeixement de servicis previs i triennis al professorat de religió, es considera convenient delegar la competència per a resoldre'ls en les direccions territorials corresponents. En conseqüència, i de conformitat amb el que disposen els articles 13 i 14 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú, en relació amb l'article 68 de la Llei de la Generalitat 5/1983, de 30 de desembre, del Consell, resolc:  
Primer  
Delegar en les direccions territorials de la Conselleria d'Educació de Castelló, València i Alacant la competència per a resoldre les sol·licituds de reconeixement de servicis previs formulades pels professors de religió i personal laboral docent que presten servicis en centres docents públics no universitaris dependents de la Generalitat, així com la resolució relativa al reconeixement de triennis d'estos professors.  
Segon  
Delegar en les direccions territorials de la Conselleria d'Educació de Castelló, València i Alacant la resolució de les reclamacions prèvies plantejades en matèria de reconeixement de servicis previs i triennis als professors de religió i personal laboral docent que presten servicis en centres docents públics no universitaris dependents de la Generalitat.  
Tercer  
La delegació de competències que s'efectua a través d'esta resolució es considera sense perjuí del fet que, en qualsevol moment, el director general de Personal de la Conselleria d'Educació puga demanar el coneixement i la resolució de qualsevol assumpte o expedient amb els requisits de l'article 14 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.  
Quart  
La present resolució de delegació de competències produirà efectes a partir de l'endemà de ser publicada en el Diari Oficial de la Comunitat Valenciana.  
Contra esta resolució, que esgota la via administrativa, els interessats podran interposar un recurs contenciós administratiu en el termini de dos mesos, a comptar de l'endemà de ser publicada, davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que establixen els articles 10.1 a) i 46.1 de la Llei 29/1998, de 13 de juliol, reguladora de la Jurisdicció Contenciosa Administrativa, o potestativament, un recurs de reposició davant d'este mateix òrgan, en el termini d'un mes, computat en els termes ja mencionats, de conformitat amb el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú, sense perjuí que els interessats en puguen proposar qualsevol altre que consideren procedent.  
València, 6 de maig de 2009.- El director general de personal: David Barelles Adsuara.